Чохь тийналла хIоьттира. И бан беза некъ дуьхьалтесча, вежарех хIоранна хIумма а самукъане сарташ ца гора. ЦIаьххьана тийналла йохош, геннара схьа бумбари йогIуш санна, гIовгIа хезира. Тата чIагIлуш дара. Юха тхевнаш тIехула йоккхачу гIовгIанца, шок а етташ беркиема тIехделира. И мичара схьадеа? Кхузахь беркиема цу хенахь наггахь бен хаалуш дацара. Собар дел цкъа, сацал! Эврика! Кхаанийн а коьртехь цхьа башха ойла хьаьвзира. Нускал беркиеманахь схьадало деза! Хилитахь и цкъа а, цхьаммо а ца лелина хIума. Амма, гIуллакх хилахь, бала а, сингаттам а дIабоккхур бу цу беркиеман тIехь нускал схьадаладаро. Вуно дика, шен метта дага деана хIума ду. Ши эзар шо хьалха, Архимед ларамаза хIинца шен цIарах долу гидростатикин закон схьадилча а, ванни чохь луьйчуш волуш, воккхавийна хир вацара хIорш санна. Вежарий шайна дага деаначунна чIогIа реза а болуш дIасабуьйхира, кханнехь цу гIуллкхана тIаьхьа довла.